S-54/2009

Árið 2009, miðvikudaginn 28. janúar, er á dómþingi Héraðsdóms Reykjavíkur, sem háð er í Dómhúsinu við Lækjartorg af R-kvk-þgf H-kvk-þgf, settum héraðsdómara, kveðinn upp dómur í sakamálinu nr. 54/2009: Ákæruvaldið gegn A-kk-þgf V-kk-þgf B-kk-þgf, sem tekið var til dóms í þinghaldi hinn 26. sama mánaðar.

Málið er höfðað með ákæru Lögreglustjórans á höfuðborgarsvæðinu, dagsettri 30. desember 2008, á hendur A-kk-þgf V-kk-þgf B-kk-þgf, kt. 000000-0000, Hverfisgötu 58a, Reykjavík, „fyrir eftirtalin refsilagabrot:

I.

1. Fyrir fíkniefnalagabrot, með því að hafa aðfaranótt mánudagsins 9. október 2006, að Laufásvegi 18a í Reykjavík, haft í vörslum sínum 0,46 g af maríhúana, 0,17 g af tóbaksblönduðu kannabisefni og 0,77 g af amfetamíni, sem lögregla fann við leit í íbúðinni og á lögreglustöðinni við Hverfisgötu eftir handtöku.

(M. 010-2006-50700)

2. Fyrir fíkniefnalagabrot, með því að hafa aðfaranótt föstudagsins 23. mars 2007, í garði á bakvið Njálsgötu 65 í Reykjavík, haft í vörslum sínum 1,93 g af amfetamíni, sem lögregla fann við leit í garðinum.

(M. 007-2007-20345)

3. Fyrir fíkniefnalagabrot, með því að hafa að kvöldi föstudagsins 2. maí 2008, á skemmtistaðnum Mónakó, Laugavegi 78 í Reykjavík, haft í vörslum sínum 0,10 g af amfetamíni og 4,34 g af hassi, sem lögregla fann við leit í hægri buxnavasa ákærða.

(M. 007-2008-31710)

Teljast brot þessi varða við 2. gr., sbr. 5. gr., laga um ávana- og fíkniefni nr. 65/1974, sbr. og 6. gr. laganna, að því er varðar meðferð ákærða á kannabisefnum, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Fyrir umferðarlagabrot, með því að hafa laugardaginn 5. júlí 2008, hjólað svörtu Mongoose fjallareiðhjóli, undir áhrifum áfengis (vínandamagn í útöndunarlofti 0,65 mg/l), austur Laugaveg í Reykjavík, uns lögregla stöðvaði för hans á móts við skemmtistaðinn Mónakó á Laugavegi í Reykjavík.

(M. 007-2008-48924)

Telst brot þetta varða við 6. mgr. 45. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997.

Þess er krafist að ákærði verði dæmdur til refsingar og sæti upptöku á ofangreindum fíkniefnum sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Við þingfestingu málsins féll ákærandi frá ákæruliðum I.1. og II.

Verjandi ákærða krefst þess að ákærða verði ekki dæmd refsing í málinu og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt færð til refsiákvæða í ákæru.

Ákærði er fæddur árið 1966 og á hann sér langan sakaferil, allt frá árinu 1983. Hann hefur verið dæmdur 16 sinnum í fangelsi fyrir hegningar-, umferðar- og fíkniefnalagabrot, auk þess að hafa gengist undir fjölmargar sektir fyrir umferðar- og fíkniefnalagabrot. Þann 19. maí 2008 var ákærði dæmdur í 10 mánaða fangelsi fyrir peningafals og fíkniefnalagabrot. Brot ákærða sem hann er nú ákærður fyrir voru framin fyrir uppkvaðningu þess dóms og verður refsing því ákveðin sem hegningarauki, sbr. 78. gr. almennra hegningarlaga. Ekki má ætla að ákærða hefði verið dæmd þyngri refsing ef dæmt hefði verið um öll brotin í fyrra málinu. Verður honum því ekki gerð sérstök refsing fyrir þau brot sem hann er nú sakfelldur fyrir.

Ákærði sæti upptöku á 0,46 g af marihuana, 0,17 g af tóbaksblönduðu kannabisefni, 2,8 g af amfetamíni og 4,34 g af hassi samkvæmt þeim lagaákvæðum sem greinir í ákæru.

Ákærði greiði þóknun skipaðs verjanda síns, J-kk-ef H-kk-ef hrl., 62.250 krónur að meðtöldum virðisaukaskatti.

Af hálfu ákæruvaldsins sótti málið K-kk-nf I-kk-nf V-kk-nf aðstoðarsaksóknari.

R-kvk-nf H-kvk-nf, settur héraðsdómari, kveður upp dóminn.

DÓMSORÐ

Ákærða, A-kk-þgf V-kk-þgf B-kk-þgf, er ekki gerð refsing í máli þessu.

Ákærði sæti upptöku á 0,46 g af marihuana, 0,17 g af tóbaksblönduðu kannabisefni, 2,8 g af amfetamíni og 4,34 g af hassi.

Ákærði greiði þóknun skipaðs verjanda síns, J-kk-ef H-kk-ef hrl., 62.250 krónur.

R-kvk-nf H-kvk-nf.